प्यूठान (अस) । प्यूठानका सबै स्थानीय तहले ‘एक घर, एक धारा’ अभियान सञ्चालन गरेका छन् । तर, जिल्लाको दुर्गम गौमुखी गाउँपालिका–७ नारिकोटमा भने अझै खानेपानीको समस्या छ । यस क्षेत्रवरपर पानीको मुहान नहुँदा स्थानीयलाई खानेपानीको समस्या भएकोे हो । एक÷दुई गाग्री पानीबाटै दैनिक जीवन निर्वाह गर्न स्थानीय बाध्य छन् । वडाभित्र पानीको मुहान नहुँदा पिउन, सरसफाइ गर्न र गाईबस्तुलाई खुवाउन निकै समस्या भएको स्थानीयवासीले बताएका छन् । पानीको अभावले आफूजस्ता गृहिणीलाई सबैभन्दा बढी समस्या भएको नारिकोटकी राजकुमारी जीसीले गुनासो गरिन् ।
करीब ७ सय घरधुरी भएको उक्त वडामा गाउँभन्दा माथि कुनै पनि पानीको मुहान नभएकाले गाउँपालिकाले बनाएको धारामा पानी नआएको वडा नं ७ का वडा अध्यक्ष श्यामलाल पुरीले बताए । गाउँमा पानी ल्याउन लिफ्टको विकल्प नरहेको उनको भनाइ छ । लिफ्ट प्रविधिबाट पानी ल्याउनुपर्ने हुँदा वडाको बजेटले मात्र नभ्याउने वडाअध्यक्ष पुरीले बताए । नारिकोटमा रहेको एकमात्र अमृतजीवन माध्यमिक विद्यालयमा बनेका शौचालय पानीको अभावले प्रयोगविहीनजस्तै भएका छन् । विद्यार्थीले घरबाटै पिउने पानी बोतलमा लिएर जाने गरेका छन् । पानी नहँुदा शौचालय फोहोर भएको विद्यालय स्रोतले बताएको छ ।
पानीकै अभावले नारिकोट स्वास्थ्यचौकीबाट सेवा दिन पनि कठिनाइ भएको छ । वडा नं ७ मा पानी ल्याउन लिप्mट प्रविधिबाट मात्र सम्भव भएकाले गाउँपालिकालाई आग्रह गरिएको वडाध्यक्ष पुरीले बताए । उनले भने, ‘गाउँमा पानी ल्याउन गाउँपालिकालाई नेपाल सरकारसँग समन्वय गर्न आग्रह गरेका छौं ।’